Thorshavnsgade 22, 2300 København S | Ejendomme | 1140423 | Estate Ejendomsmægler
Totalrenoveret i 2017 Se flere billeder
Thorshavnsgade 22 , st. TV.
Tjekket 2V’er ved Havnebadet - mulighed for altan mod gården
Hej, og velkommen i mit åbne køkken og stue.
Ikke mange kan tage imod på den måde, når de bor i en 2V’er, men sådan vil ordene falde, hvis du bliver ny ejer af denne lejlighed på Islands Brygge. Her guider entréen direkte ind i hjemmets hjerte formet af køkken, spiseafdeling og stuen, der har god plads til sofahjørne og hyggekrog. At hænge her i dit eget selskab eller med kæreste, børn og venner er en fornøjelse. Stilen er klassisk med et moderne touch, og ligesom resten af lejligheden skinner det hele efter en renovering i 2017, der blev udført med professionelt håndværk og masser af kærlighed.
Du får sågar mulighed for at udvide opholdsrummet med en altan. Den er forberedt, og du skal bare beslutte, om du vil have det ekstra uderum eller ej. Udgangen bliver fra køkken og stue-miljøet, og altanen kommer til at hænge over ejerforeningens stille gårdmiljø.
”Hey, skal vi lige smutte ned og tage en dukkert”.
Sådan vil ordene også lyde, for lejligheden har en super adresse på Bryggen. Fra stuelejligheden tager du trappen et par trin ned i gården. Du krydser over det grønne miljø, åbner porten og træder ud Islands Brygge lige ved Havneparken og Havnebadet. Du kan med andre ord køle dig i havnens klare vand om sommeren, ligesom du kan vinterbade og lynhurtigt komme hjem og få varmen.
Til den gode adresse hører, at Thorshavnsgade er en lukket vej. Helt i Bryggens ånd byder gaden på vinbar, hyggelig restaurant og systue,. Hertil har du naturligvis kvarterets spraglede miljø med trendy cafeer, spændende spisesteder og boheme-butikker lige om hjørnet. Tæt på har du også den nye cykelbro, Lille Langebro, der tager dig til City på et par minutter. I gåafstand finder du metro-stationer, mens Amagers grønne fælled åbner sig cirka 900 meter fra din lejlighed.
Du kommer til at bo i en høj stuelejlighed, der ikke har indkig fra gaden. Ejerforeningen er velfungerende, og der bliver løbende taget hånd om det store gårdmiljø og den pæne ejendom fra 1907. De fælles faciliteter inkluderer cykelkælder samt en vaskekælder, der er placeret få skridt fra lejligheden.
Vi kunne fortælle længe om renoveringen af lejligheden, der gav nyt køkken fra Reform, nyt badeværelse, nyslebne gulve, nyt el og meget mere. Men vi foreslår, at du kommer og hører det hele og oplever den dejlige 2V’er med egne øjne.